《登峻极顶》
宋代·苏过

言登嵩高峰，结束两芒屩。摄衣上天梯，股栗战荦确。

不知几流汗，跃出万仞壑。刚风被太虚，尘世俯下浊。

依稀两仙童，遗我一丸药。平生井底蛙，未见宇宙廓。

四维忽骞举，小知为磅礴。得穷恢谲眼，赖有腾趠脚。

东观扶桑升，北瞰天河落。长须议雄尊，培塿眇庐霍。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。